Магілёўскі вагонабудаўнічы завод

**«Магілёўскі вагонабудаўнічы завод»** — дзяржаўнае машынабудаўнічае прадпрыемства Беларусі, заснаванае ў красавіку 2005 году.

На 2025 год «МВЗ» быў асноўным вытворцам грузавых вагонаў у Беларусі зь вялікай шырынёй каляіны ў 1520 мм. Сузаснавальнікамі прадпрыемства былі «Беларускі аўтамабільны завод», якому належала звыш 99,9 % паёў, а таксама «Сібірская транспартная кампанія» (Масква). Распаўсюднікам у Расеі і Казахстане быў гандлёвы дом «БелАЗ». За першыя 20 гадоў працы завод вырабіў звыш 23 000 грузавых вагонаў. Магутнасьць вытворчасьці складала да 2500 вагонаў за год. Пераважна выпускаў паўвагоны і вагоны-хопэры ў якасьці мінэралавозаў. Грузавыя вагоны засьведчваў Беларускі дзяржаўны ўнівэрсытэт транспарту (Гомель) і ў Рэгістар сэртыфікацыі на фэдэральным чыгуначным транспарце (РСФЧТ; Расея).

## Вырабы
На 2025 год «Магілёўскі вагонабудаўнічы завод» вырабляў:
* 4 найменьні вагонаў-хопэраў — мадэль 19-9774 для мінэральных угнаеньняў абсягам 82 кубамэтры і грузападымальнасьцю 70 т, мадэль 19-9862 для цэмэнту абсягам 63 м³ на 72 т і мадэль 19-6943 для збожжа абсягам 120 м³ на 69 т, а таксама адкрытую мадэль 19-6739 для друзу абсягам 60 м³ на 73 т;
* 2 найменьні паўвагонаў — унівэрсальную мадэль 12-9763 для самаходаў абсягам 90 м³ на 69 т і спэцыялізаваную мадэль 12-6993 для драўнянай стружкі і аўтамабільных шынаў абсягам 160 м³ на 65 т;
* 2 найменьні вагонаў-плятформаў — мадэль 13-6706 для буйнатанажных кантэйнэраў даўжынёй 6 і 9,1, 12,2 і 13,7 м пры грузападымальнасьці да 74-х т, а таксама мадэль 13-9832 для драўніны даўжынёй ад 2,0 да 13,3 м і пракату сталі на 67 т;
* 2-восевыя каляскі мадэлі 18-9922 для грузавых вагонаў.

## Мінуўшчына
4 красавіка 2005 году свабодная эканамічная зона «Магілёў» паставіла на ўлік сумеснае прадпрыемства «Магілёўскі вагонабудаўнічы завод». Яго заснавальнікамі былі: «Беларускі аўтамабільны завод» (Жодзін), якому належала 60 % паёў, і прыватнае прадпрыемства Расеі. Да 2007 году завод асвоіў вытворчасьць мінэралавозаў і паўвагонаў. Да 2009 году вытворчасьць мелі нарасьціць да 1100 вагонаў за год. У 2011 годзе ўрад Беларусі перанакіраваў выкананьне заводам замоваў на карысьць беларускіх пакупнікоў, каб да канца году паставіць 700 вагонаў-хопэраў «Беларуськалію» і 500 вагонаў — Беларускай чыгунцы. Прычынай паслужыла адсутнасьць у Беларусі вагоннага ліцьця, якое рэшткава пастаўлялі з Расеі і Ўкраіны. У выніку ў верасьні 2011 году з Кітаю даставілі першыя 96 вагонакамплектаў ліцьця, пастаўку якіх ад сьнежня мелі нарасьціць да 286 камплектаў штомесяц. На верасень 2011 году 99 % паёў у статутным фондзе прадпрыемства меў «БелАЗ», а на заводзе працавала звыш 350 чалавек.

21 верасьня 2012 году міністар прамысловасьці Беларусі Дзьмітры Кацярыніч паведаміў, што да канца году «МВЗ» меў выйсьці на вытворчую магутнасьць да 3000 вагонаў за год. Кацярыніч таксама падкрэсьліў: «Цяпер усе вагоны, якія выпускаюцца на гэтым заводзе, уласнай беларускай распрацоўкі», а таксама анансаваў пастаўку на завод уласнай беларускай вагоннай каляскі да сярэдзіны 2013 году. За 2014 год прадалі 750 вагонаў у сярэднім па 70 000 даляраў. У 2015 годзе цэны ўпалі да 29 000 даляраў за вагон, што прывяло да працы заводу па паўмесяца. У выніку каля 800 работнікаў працавала пры сярэднім заробку 3,6 млн рублёў (220 даляраў).

У 2018 годзе вытворчасьць грузавых вагонаў вырасла на 25 % да 930, зь якіх 70 % паставілі на ўнутраны рынак, а рэшту ў Расею і Ўкраіну. Сярэднемесячны заробак складаў 1200 рублёў (590 даляраў). На заводзе выпускалі паўвагоны, вагоны-хопэры для мінэральных угнаеньняў, цэмэнту і збожжа, крытыя вагоны, вагоны-плятформы для драўніны і вагонныя каляскі для грузавых вагонаў з шырынёй каляіны 1520 мм. У 2019 годзе мелі асвоіць вытворчасьць даўгабазных вагонаў на 50 працоўных месцаў і павялічыць выпуск вагонаў да 1500 за кошт росту замоваў ад Беларускай чыгункі і «Беларуськалію» для Петрыкаўскага радовішча. У 2019 годзе прыбытак склаў 33,5 млн даляраў. Да красавіка 2020 году ўпершыню ў СНД пачалі выпускаць вагоны-плятформы для грузавых кантэйнэраў. Цягам 2020 году вырашылі пашырыць вытворчасьць на траціну.

У 2022 годзе атрымалі замову ад «Беларуськалію», каб пакрыць нястачу сотняў мінэралавозаў, якія засталіся ва Ўкраіне ў ходзе расейскага ўварваньня. 19 красавіка 2023 году заключылі 10-гадовае пагадненьне з «Аб'яднанай вагоннай кампаніяй» (Расея) на зборку грузавых вагонаў мадэлі 18-9855 з восевай нагрузкай 25 т.

### Кіраўнікі
* Валер Восіпаў (на 2011 год)
* Сяргей Перапеча (на 2015 год)
* Віталь Мартынаў (на 2018 год)
* Аляксандар Башарымаў (на 2025 год)

## Крыніцы

## Вонкавыя спасылкі
* 

Катэгорыя:Арганізацыі Магілёву
Катэгорыя:Эканоміка Магілёва
Катэгорыя:Прамысловыя прадпрыемствы Беларусі
Катэгорыя:Чыгуначнае машынабудаваньне
Катэгорыя:Беларускія машынабудаўнічыя кампаніі
Катэгорыя:Кастрычніцкі раён (Магілёў)
Катэгорыя:Зьявіліся ў 2005 годзе